Win yebɣan ad yesserfu imezdaɣ n Tala Athmane, ad asen-yini : ‘’Tala Athmane yexla usagem’’. Ansi i d-yekka uɛayer-agi ? Nnan-d : ‘’truḥ yiwet n tmeṭṭut ad d-tagem s usagem deg tala. Asagem-nni ur yesɛi ara aɣummu. Ihi, iṣuḍ-d waḍu, axenfuc n usagem-nni yerra-d ṣṣut n ubeḥri u yexleq-d yiwen uẓawan yessewḥacen. Syin, tekker tmeṭṭut tageswaḥt, tuɣal-d s tazla s axxam, tsekker ahraḥu. Lexbar yuzzel deg taddart, ṭṭfen-tt akken ma llan i trewla, nwan tenger ddunit neɣ ẓedmen-d fell-asen yiwaɣzniwen. Seg yimir-nni i ṭṭfen aleqqeb-agi ‘’Tala Athamne yexla usagem’’.